 **Ministerul Mediului, Apelor şi Pădurilor**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - PROIECT**

**20 APRILIE 2016**

Ca urmare a solicitării de emitere a acordului de mediu adresată de SC BELCO AVIA SRL,cu sediul în judeţul Bistrița-Năsăud, comuna Livezile, localitatea Livezile, str. Crucii, nr. 423, înregistrată la Agenţia pentru Protecţia Mediului Bistriţa-Năsăud cu nr. 13686/23.12.2015, cu ultima completare la nr. 4059/7.04.2016 în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012 şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată cu modificări prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *20.04.2016*, că proiectul *„Construire hală producţie şi depozitare, schimbare învelitoare, realizare copertină”,* propus a fi amplasat în *comuna Livezile, localitatea Livezile, str. Crucii, nr. 423, jud. Bistriţa-Năsăud*, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

**I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

*a) Proiectul propus intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012, fiind încadrat în Anexa 2:*

*- la punctul 10, lit.a) - ”proiecte de dezvoltare a unităţilor/zonelor industriale”;*

*- la punctul 13, lit. a) – „orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului”.*

*b) Suprafaţa totală a amplasamentului este de 3.913 m².*

*Pe amplasament există 1 hală parter şi 1 magazie, cu suprafaţa totală de 595,25 m².*

*Proiectul prevede:*

*- amenajare birou în magazia existentă, creare gol de acces între birou şi hală, înlocuire şarpantă şi învelitoare la hala existentă, amenajare spaţii de producţie în hala existentă;*

*- realizare copertină peste o platformă betonată existentă, cu suprafaţa de 85 m²;*

*- construire hală nouă parter în continuarea celei existente, cu suprafaţa de 975,5 m², în care se vor amenaja spaţii de producţie şi depozitare;*

*- amenajare spaţii verzi – 1500 m², alei şi parcări – 842,25 m².*

*Se vor produce scaune din fibră de sticlă şi din fibră de carbon, pentru automobile. Spaţiile de producţie vor fi dotate cu mese de lucru, 1 ferăstrău lamelar pentru retuşare margini, 1 freză manuală pentru rotunjire margini şi alte utilaje manuale pentru finisare.*

*c) Alimentarea cu apă se va realiza prin racord la reţeaua de alimentare cu apă potabilă a localităţii. Apele uzate vor fi evacuate în reţeaua de canalizare a localităţii.*

*d) În zonă se desfăşoară diverse activităţi de producţie, dar efectul cumulativ nu va fi semnificativ.*

*e) Proiectul nu este situat în arie dens populată.*

*f) Proiectul este situat în afara zonelor sau ariilor în care standardele de calitate ale mediului, stabilite de legislaţie, au fost depăşite.*

*g) Dintre resursele naturale se utilizează agregate minerale, lemn și apă.*

*h) La faza de realizare a proiectului rezultă deşeuri de construcție. Învelitoarea halei existente, care se va înlocui, este* *formată din* *placi fibroase de azbociment, având suprafaţa de 625 m².*

*După punerea în funcţiune a obiectivului vor rezulta:*

*- deşeuri de fibră de sticlă;*

*- deşeuri de fibră de carbon;*

*- deşeuri de ambalaje din hârtie/carton şi din material plastic;*

*- ambalaje care conţin reziduuri sau sunt contaminate cu substanţe periculoase (ambalaje metalice, pungi şi folii din material plastic rezultate de la folosirea substanţelor periculoase), materiale filtrante şi materiale absorbante contaminate cu substanţe periculoase;*

*- deşeuri metalice (piese uzate de la aparatele de polizat şi şlefuit);*

*- deşeuri menajere.*

 *Deşeurile rezultate, atât în etapa de realizare a investiţiei cât şi în perioada de funcţionare a obiectivului, se vor colecta selectiv şi vor fi preluate de firme autorizate.*

 *Deşeurile cu conţinut de azbest se vor preda la agenţi autorizaţi din punct de vedere al protecţiei mediului pentru neutralizare/eliminare/depozitare finală.*

 *Deşeurile menajere vor fi transportate şi depozitate prin relaţie contractuală cu operatorul de salubritate.*

*i) Prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă.*

*j) Din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus.*

*k) Anunţul public privind depunerea solicitării de emitere a acordului de mediu a fost mediatizat prin: afişare la sediul Primăriei comunei Livezile, publicare în presa locală, afişare pe site-ul şi la sediul APM Bistriţa-Năsăud.*

*Nu s-au înregistrat contestaţii/observații/comentarii din partea publicului interesat.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) Proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare.*

**Condiţii de realizare a proiectului:**

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu.*

*3. Se vor amenaja spaţii cu suprafaţa betonată, dotate cu recipienţi pentru depozitarea provizorie, selectivă a deşeurilor rezultate din activitate.*

 *Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

 *Deşeurile cu conţinut de substanţe periculoase se vor preda la agenţi autorizaţi din punct de vedere al protecţiei mediului pentru neutralizare/eliminare/depozitare finală.*

*4. Respectarea prevederilor H.G. nr. 124/2003 privind prevenirea, reducerea şi controlul poluării mediului cu azbest, modificată şi completată prin H.G. nr. 734/2007 şi prin H.G. 210/2007, conform căreia (art. 11), titularii activităţilor care implică prezenţa azbestului sunt obligaţi să ia măsuri pentru a se asigura că:*

*a) activităţile care implică lucrări cu produse ce conţin azbest nu reprezintă o sursă semnificativă de poluare a mediului cu fibre sau praf de azbest;*

 *b) demolarea clădirilor, a structurilor şi instalaţiilor care conţin azbest şi îndepărtarea azbestului sau a materialelor care conţin azbest nu conduc la o poluare semnificativă a mediului cu azbest;*

 *c) transportul şi depozitarea deşeurilor care conţin praf şi/sau fibre de azbest nu sunt însoţite de emisii de praf şi/sau fibre de azbest în aer şi nici de împrăştierea de lichide care conţin fibre de azbest;*

 *d) depozitarea deşeurilor care conţin praf şi/sau fibre de azbest se face cu tratarea, ambalarea sau acoperirea corespunzătoare a acestora, avându-se în vedere condiţiile locale, astfel încât să se prevină poluarea mediului cu azbest.*

*5. Respectarea prevederilor H.G. nr. 1875/2005 privind protecţia sănătăţii şi securităţii lucrătorilor faţă de riscurile datorate expunerii la azbest, modificată şi completată prin H.G. nr. 601/2007.*

* *se vor asigura toate măsurile prevăzute pentru protecţia lucrătorilor, inclusiv echipamente individuale de protecţie, se vor asigura informarea şi supravegherea sănătăţii acestora.*

 *Respectarea prevederilor Ordinului nr. MMGA 108/2005 privind metodele de prelevare a probelor şi de determinare a cantităţilor de azbest în mediu .*

*6. Respectarea prevederilor Ordinului MMGA nr. 95/2005 privind stabilirea criteriilor de acceptare şi procedurilor preliminare de acceptare a deşeurilor la depozitare şi lista naţională de deşeuri acceptate în fiecare clasă de depozit de deşeuri, modificat prin Ordinul MMP nr. 3838/2012.*

*7. Deşeurile cu conţinut de azbest se vor preda numai la societăţi autorizate pentru preluarea/colectarea şi transportul acestora.*

 *Azbestul sau materialele care degajă pulbere de azbest sau conţin azbest trebuie depozitate şi transportate în ambalaje etanşe adecvate. Deşeurile trebuie colectate şi îndepărtate în cel mai scurt timp posibil, în ambalaje etanşe adecvate, prevăzute cu etichete care să indice că acestea conţin azbest.*

*8. Se va raporta la APM Bistriţa-Năsăud suprafaţa învelitorii înlocuite, cantitatea de deşeuri cu conţinut de azbest rezultată, modul de gestionare a acestor deşeuri şi se va face dovada predării întregii cantităţi către societăţi autorizate pentru preluarea/colectarea şi transportul acestora.*

*9. Se interzice depozitarea necontrolată a deşeurilor (direct pe sol, etc.) ca şi incinerarea lor.*

*10. Pământul rezultat din săpături va fi utilizat pentru lucrări de nivelare şi de refacere a terenului.*

*11. Suprafaţa de teren ocupată temporar pe perioada executării lucrărilor trebuie limitată la strictul necesar şi va fi adusă la starea iniţială după terminarea lucrărilor.*

*12. Se vor lua toate măsurile necesare pentru:*

 *- evitarea scurgerilor accidentale de produse petroliere de la mijloacele de transport utilizate;*

 *- evitarea depozitării necontrolate a materialelor folosite şi a deşeurilor rezultate;*

 *- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

*13. Autovehiculele şi utilajele folosite vor respecta normele şi prevederile privind emisiile de noxe şi de zgomot.*

 *Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi.*

 *Alimentarea cu carburanţi a mijloacelor auto și schimburile de ulei se vor face numai pe amplasamente autorizate.*

*14. Se interzice accesul de pe amplasament pe drumurile publice cu utilaje, maşini de transport necurăţate. Titularul activităţii are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate.*

*15. Amenajarea corespunzătoare a organizării de şantier în ceea ce priveşte utilităţile (apă, electricitate, dotarea cu grup sanitar ecologic, colectarea apei uzate menajere, după caz) şi depozitarea materialelor periculoase şi inflamabile conform legislaţiei în vigoare.*

*16. La terminarea lucrărilor se va dezafecta zona organizării de şantier, se vor îndepărta atât materialele rămase neutilizate cât şi deşeurile rezultate în timpul lucrărilor, iar suprafeţele de teren afectate de lucrările de execuţie vor fi aduse la starea iniţială.*

*17. La execuția lucrărilor se vor respecta întocmai cele menționate în memoriul de prezentare (date, parametri), justificare a prezentei decizii.*

*18. Se va realiza o perdea de protecţie vegetală la limita perimetrului obiectivului, la terminarea lucrărilor de construire.*

*19. La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistriţa-Năsăud al Gărzii Naţionale de Mediu pentru verificarea conformării cu actul de reglementare şi se va solicita autorizaţia de mediu.*

**Prezentul act de reglementare este valabil pe toată perioada punerii în aplicare a proiectului dacă nu se produc modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

 **Nerespectarea prevederilor prezentului atrage după sine suspendarea şi/sau anularea acestuia după caz,** **conform art.17, alin. (3) al OUG nr. 195/2005 privind protecţia mediului, aprobată prin Legea nr. 265/2006, cu modificările şi completările ulterioare. Pe durata suspendării, desfăşurarea lucrărilor de punere în aplicare a proiectului este interzisă.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

 Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

 Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

 Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condiţiile cerute de legislaţia în vigoare, considerându-se că acestea sunt vătămate într-un drept al lor sau într-un interes legitim.

 Soluţionarea cererii se face potrivit dispoziţiilor Legii nr. 554/2004, cu modificările ulterioare.

 Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

 Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

 DIRECTOR EXECUTIV, ŞEF SERVICIU,

 AVIZE, ACORDURI AUTORIZAȚII,

 biolog-chimist Sever Ioan ROMAN

 ing. Marin Liviu Catarig

 ÎNTOCMIT,

 geogr. Nicoleta Şomfelean